ToekomsVenster: 'Wie nie téén ons is nie, is vír ons' | Maroela Media
Johannes het toe vir Hom gesê: "Here, ons het iemand gesien wat in u Naam bose geeste uitdrywe. Ons het hom probeer keer, omdat hy ons nie volg nie." "Moet hom nie keer nie," sê Jesus, "want daar is niemand wat 'n kragtige daad in my Naam sal doen en net daarna minagtend van My sal kan praat nie. Wie nie téén ons is nie, is vír ons. "Elkeen wat vir julle 'n beker water te drinke sal gee omdat julle aan Christus behoort, hy sal beslis die beloning daarvoor kry. Dit verseker Ek julle." – Markus 9:38-41
Is dit nie ironies dat ons dikwels bedreig voel deur ander mense nie? Vir die dissipels is dit nog 'n bitter pil dat hulle nie in staat was om die bose gees van nou die dag uit te dryf nie. Jesus het gesê dit is omdat hulle nie bid nie. Nou is daar wrintiewaar iemand wat Jesus se opdrag en mandaat uitvoer en dit regkry.
Die dissipels het hulself dalk ook as 'n eksklusiewe groepie beleef. Net hulle is reg en het die reg om te doen wat Jesus vra. Immers, hulle is by die naam geroep, met die hand uitgesoek, het bykans drie jaar opleiding, het proefondervindelik gesien wie Jesus is, waarmee Hy Homself besig hou. Wat Hy van hulle verwag. Ai, mense darem.
Iets hiervan kry ons in die onderlinge jaloesie wat onuitgesproke, ja somtyds uitgesproke kritiek teen ander kerke, gemeentes, geloofsgemeenskappe en individue is.
"Hierdie mense het nie ons opleiding nie, doen vreemde dinge ( of so hoor ons en ons herhaal dit klakkeloos sonder om nader ondersoek te doen), en rokkel ons lidmate af en weg".
Jesus se perspektief is dat God deur baie mense werk en dat almal op die wyse in diens van die Here staan. Vind aansluiting, spreek waardering uit, bou en behou eenheid, en sê saam met mekaar die duiwel die stryd aan vir sy vernietigende werk onder mense.
Jesus se hoëpriesterlike gebed het betrekking. Eenheid en nederigheid is 'n teken van geestelike volwassenheid. Strewe daarna.